Document ID: 32008L0053

KOMISSION DIREKTIIVI 2008/53/EY,
annettu 30 päivänä huhtikuuta 2008,
neuvoston direktiivin 2006/88/EY liitteen IV muuttamisesta karpin kevätviremian (SVC) osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (1) ja erityisesti sen 61 artiklan 2 kohdan,
sekä katsoo seuraavaa:
(1)
Direktiivissä 2006/88/EY vahvistetaan vesiviljeltyihin eläimiin ja niistä saataviin tuotteisiin sovellettavat terveyssäännöt. Säännöissä otetaan huomioon kyseisen direktiivin liitteessä IV olevassa II osassa luetellut eksoottiset ja muut kuin eksoottiset taudit sekä taudille alttiit lajit.
(2)
Karpin kevätviremia (SVC) sisältyy direktiivin 2006/88/EY liitteessä IV olevassa II osassa esitettyyn muiden kuin eksoottisten tautien luetteloon.
(3)
Neuvostossa direktiivin 2006/88/EY valmisteluvaiheessa käytyjen keskustelujen yhteydessä komissio antoi lausuman, jossa se tunnusti useiden karppeja tuottavien jäsenvaltioiden ilmaiseman huolen seurauksista, joita yhdenmukaisten yhteisön säännösten soveltaminen SVC-tautiin aiheuttaisi. Sen vuoksi komissio ilmoitti, että se pyynnöstä arvioisi uudelleen sille esitettyjen näkökohtien perusteella direktiivin 2006/88/EY tultua voimaan mutta ennen sen soveltamispäivää, olisiko karpin kevätviremian (SVC) edelleen sisällyttävä direktiivin liitteessä IV olevassa II osassa esitettyyn luetteloon. Komissio on saanut uudelleenarviointipyyntöjä useilta jäsenvaltioilta.
(4)
Direktiivin 2006/88/EY liitteessä IV olevassa I osassa vahvistetaan perusteet, joiden mukaan taudit luetteloidaan eksoottisiin ja muihin kuin eksoottisiin tauteihin. Muiden kuin eksoottisten tautien luettelointia koskevien perusteiden mukaisesti olisi tarkasteltava, voiko taudin kulkeutumisesta siitä vapaaseen jäsenvaltioon aiheutua merkittäviä taloudellisia vaikutuksia tuotannon menetyksinä ja tautiin ja sen torjuntaan liittyvinä vuotuisina kustannuksina, jotka ylittävät 5 prosenttia taudille alttiiden vesiviljeltyjen eläinlajien tuotannon arvosta alueella.
(5)
Pääasiallisten karppeja tuottavien jäsenvaltioiden antamien tietojen mukaan karpin kevätviremia (SVC) on jo paikallinen tauti. Tauti ei kuitenkaan ole viimeksi kuluneiden 20-25 vuoden aikana aiheuttanut merkittäviä tappioita tuotannonalalle.
(6)
Lisäksi on aiheellista harkita, voidaanko SVC-tautia torjua jäsenvaltioiden tasolla ja onko tällainen torjunta kustannustehokasta. Pääasiallisissa karppeja tuottavissa jäsenvaltioissa vallitsevan hydrografisen tilanteen ja karppien vesiviljelyrakenteen vuoksi taudin hävittämistoimenpiteisiin liittyvät kustannukset olisivat suhteettomia taudin aiheuttamaan taloudelliseen tappioon nähden. Tuoreiden tietojen perusteella SVC-tauti ei täyttäne kaikkia edellytyksiä, jotta se voitaisiin sisällyttää direktiivin 2006/88/EY liitteessä IV olevassa II osassa esitettyyn muiden kuin eksoottisten tautien luetteloon.
(7)
Tämän vuoksi on aiheellista poistaa karpin kevätviremia (SVC) direktiivin 2006/88/EY liitteessä IV olevassa II osassa esitetystä muiden kuin eksoottisten tautien luettelosta.
(8)
Direktiivin 2006/88/EY 43 artiklassa säädetään, että jäsenvaltiot voivat toteuttaa toimenpiteitä ehkäistäkseen tai torjuakseen tauteja, joita ei ole lueteltu direktiivin liitteessä IV olevassa II osassa, jos nämä aiheuttavat merkittävän riskin vesiviljelyeläinten tai luonnonvaraisten vesieläinten terveystilanteelle kyseisissä jäsenvaltioissa. Toimenpiteillä ei saa ylittää sitä, mikä on tarpeen ja aiheellista kyseisten tautien ehkäisemiseksi tai torjumiseksi.
(9)
Direktiivin 2006/88/EY 63 artiklan mukaisesti neuvoston direktiivin 91/67/ETY täytäntöönpanosta vesiviljeltyjen eläinten eräiden tautien vastaisten toimenpiteiden osalta 29 päivänä huhtikuuta 2004 tehdyn komission päätöksen 2004/453/EY (2) soveltamista on kuitenkin jatkettava direktiivin 2006/88/EY soveltamiseksi, kunnes on annettu tarvittavat säännökset tämän direktiivin 43 artiklan mukaisesti. Nämä säännökset on annettava viimeistään kolmen vuoden kuluttua tämän direktiivin voimaantulosta.
(10)
Komission päätöksellä 2004/453/EY Tanskan, Irlannin, Suomen, Ruotsin ja Yhdistyneen kuningaskunnan alueet on joko kokonaan tai osittain hyväksytty vapaiksi karpin kevätviremiasta (SVC), tai alueilla toteutetaan valvonta- ja torjuntaohjelmia. Mainitut jäsenvaltiot saattavat siis vaatia lisätakeita tuotaessa SVC-taudille alttiita lajeja kyseisille alueille.
(11)
Niiden jäsenvaltioiden, jotka voivat vaatia lisätakeita päätöksen 2004/453/EY mukaisesti, olisi saatava edelleen soveltaa direktiivin 2006/88/EY 43 artiklassa tarkoitettuja toimenpiteitä, mukaan luettuina markkinoille saattamista ja tuontia koskevat rajoitukset, SVC-taudin torjumiseksi ja taudista vapaan asemansa säilyttämiseksi.
(12)
Sen vuoksi direktiivin 2006/88/EY liitettä IV olisi muutettava.
(13)
Direktiivissä 2006/88/EY säädetään, että jäsenvaltioiden on viimeistään 1 päivänä toukokuuta 2008 annettava direktiivin edellyttämät kansalliset säännökset ja sovellettava niitä 1 päivästä elokuuta 2008. Jotta jäsenvaltioilla olisi riittävästi aikaa, niiden olisi annettava direktiivin 2006/88/EY mukaiset kansalliset säännökset, sellaisina kuin ne ovat muutettuina tällä direktiivillä, viimeistään 1 päivänä elokuuta 2008 ja sovellettava niitä 1 päivästä elokuuta 2008.
(14)
Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 2006/88/EY liite IV tämän direktiivin liitteen mukaisesti.
2 artikla
Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä elokuuta 2008. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Niiden on sovellettava kyseisiä säännöksiä 1 päivästä elokuuta 2008.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 30 päivänä huhtikuuta 2008.

Labels: 0
3
6